Wanneer is dit regverdig om 'n besope werknemer te ontslaan? - Jy en die RegJy en die Reg
Tuis › Artikels › Arbeidsreg › Wanneer is dit regverdig om 'n besope werknemer te ontslaan?
Wanneer is dit regverdig om 'n besope werknemer te ontslaan?
Dinsdag | 16 April | 2019
Daar moet eers vasgestel word of die werknemer 'n alkohol-afhanklikheidsprobleem het en of dit bloot 'n geval van eenmalige wangedrag is. In laasgenoemde geval moet die volgende faktore in ag geneem word in die besluit oor 'n gepaste sanksie:
Die aard van die werknemer se werk bepaal die erns van die oortreding: hoe meer kompleks die werk, hoe groter die verantwoordelikheid ten opsigte van potensiële beserings en skade;
Die werknemer se dissiplinêre rekord;
Die omstandighede van die oortreding, byvoorbeeld of dit 'n eenmalige insident was waar die werknemer dalk 'n rampartytjie die vorige aand bygewoon het;
Die gevolge van die oortreding, byvoorbeeld benadeling van die werkgewer se reputasie.
Indien die werknemer egter beweer dat hy van alkohol afhanklik is, mag die werkgewer aandring op bewys daarvan soos 'n verslag van 'n sielkundige. Indien dit wel die geval is, mag die werkgewer dit nie as wangedrag hanteer nie, maar eerder as ongeskiktheid weens siekte ("incapacity due to ill health"). In hierdie geval moet berading en rehabilitasie eers oorweeg word voordat die werknemer ontslaan kan word. Die werkgewer het egter geen verpligting om vir die rehabilitasie te betaal nie.
Die volgende faktore moet in ag geneem word voordat die persoon ontslaan word:
Is die werknemer nog in staat om sy/haar werk te doen? Indien wel, in watter mate?
In watter mate kan die werknemer se werksomstandighede of pligte aangepas word om die ongeskiktheid te akkommodeer?
Is daar ander werk beskikbaar (byvoorbeeld 'n drywer wat eerder administratiewe pligte kan verrig)?
As werknemer het jy egter 'n plig om eerlik teenoor die werkgewer te wees en hom dadelik in te lig indien jy 'n afhanklikheidsprobleem het. As jou werkgewer jou vir wangedrag ontslaan terwyl jy eintlik 'n probleem het, sal die ontslag billik wees indien jy dit verswyg het.